Matovič, Igor, podpredseda vlády a minister financií SR (2021-12-09):
Ďakujem veľmi pekne. Na úvod si dovolím povedať, že dnes je 17. deň odvtedy, odkedy som s touto ideou prišiel na koaličnú radu. Za tých 17 dní zomrelo viac ako 1 200 ľudí. Mrzí ma, že 150 ľudí, ktorí majú rozhodovať o kľúčových veciam, a myslím si, že najmä v čase pandémie a krízových situáciách veľmi rýchlo a s jediným, prvoradým cieľom – ochrana zdravia, a najmä teda životov, že nám trvá 17 dní prijať rozhodnutie, ktoré tie životy budú chrániť. Tých 17 dní odsuna... odsunutia prijatia takéhoto rozhodnutia spôsobí, samozrejme, približne taký počet úmrtí, o akom som hovoril, lebo ak by sme pred 17, 16, 15 dňami možno po rýchlej rozprave v parlamente túto tému uzavreli, tak už dva týždne tento nástroj motivácie pre najzraniteľnejších ľudí mohol očkovať. Možno niektorí z vás sa utešujete správami takými kusými zatiaľ o tom, že ako, ako vyzerá omikron v Južnej Afrike a že zatiaľ sa to rysuje tak, že síce bude výrazne viacej infekčnejší, ale bude mať miernejšie príznaky. Lenže my máme nemocnice napnuté na maximum alebo veľmi tesne pod maximum, a ak na Slovensko príde omikron, tak nič nám nepomôže, že to budú miernejšie príznaky, lebo ten počet nakazených prevalcuje, poviem tak obrazne, tie miernejšie príznaky, a dokopy ten nával nových pacientov do nemocníc môže byť tak výrazný, že ešte sme taký počet pacientov v nemocniciach s covidom ani nezažili, a možno dnes si to nevieme ani predstaviť. Práve preto je veľmi dôležité dnes urobiť konečne toto rozhodnutie. Som veľmi rád, že dnes o 11.00 hod. toto rozhodnutie už urobiť môžme definitívne a môže začať platiť, aj keď som rád z tých prvých správ zo včerajška, že záujem seniorov sa výrazne zvýšil za posledné dni, to znamená, že ľudia 60+ už sa zariaďujú tak a že dôverujú, že ich nehodíme cez palubu a tento návrh nakoniec schválime. Opakoval by som sa, ale v stručnosti na záver sa patrí povedať alebo možno aj zhodnotiť trošku rozpravu. Čakal som trošku viac, priznám sa, zo strany opozície a okrem takého bohapustého populizmu. Prísť a postaviť sa pri návrhu, ktorý má motivovať očkovaných, prísť čisto s populizmom, že však dajme všetkým 500 eur, ale to nemá nič s väčšou motiváciou očkovať sa starších ľudí, tých najzraniteľnejších, to nemá nič s väčšou ochranou alebo snahou pomôcť zdravotníkom v nemocniciach, lebo dať všetkým a nezvýšiť zaočkovanosť znamená len viacej pacientov v nemocniciach, že to je taký danajský dar. No síce dáme, budeme sa tváriť, jako sme strašne sociálne cítiaci a jak myslíme na tých zdravotníkov, ale v skutočnosti im absolútne ničím nepomôžeme. Na druhej strane očakávať od nejakej mafiánskej strany s názvom SMER – sociálna demokracia, že príde s niečím zmysluplným, čo by riešilo problém, ktorá najmä oni spôsobili a ich predseda spôsobil tým, že ako, doslova jako masový, krvilačný vrah si pozýval dôchodcov z celého Slovenska a zvážal ich autobusmi s vedomím, že v tých autobusom sa nakazia, na tých námestiach budú bez rúšok a respirátorov a nakoniec mnohí z nich zomrú, a to spôsobí to, čo tu na Slovensku spôsobilo, od týchto ľudí očakávať, že dnes si príde, prídu spytovať svedomie a povedia, že je im ľúto to peklo, čo tu, čo tu zapálili, a podporia tento návrh, by bolo asi naozaj naivné. Ale myslím si, že týmto ľuďom som sa venoval dosť v svojich vystúpeniach a určite sa im budem venovať aj v ďalších. Priznám sa, že dostal som chuť na tie mimoriadne schôdze, aby sme vám urobili odpočet, páni a dámy. Aj tu sedí bývalý minister financií. Minister financií, pod ktorého a jeho kolegov spadali tí zlodeji, ktorí ukradli len v jednom jedinom prípade Slovenskej republike 527 mil. eur na podvodnom preclievaní čínskeho tovaru, 527 mil. eur! Každému jednému dôchodcovi 480 eur. A bez hanby sa sem postavia a hovoria, že dajme každému dôchodcovi 500 eur. No vy ste ich ukradli. Vyberte si ich z tých trezorov v tých zlatých tehličkách ako Kičura, váš kamarát, váš nominant, chránenec Roberta Fica, predsedu vašej politickej strany, odtiaľ zoberte, predajte tehličky, rozdajte dôchodcom, peniažky máte – len ste presmerovali na svoje účty a do svojich trezorov. Takže k podstate, návrh, ktorý aj teraz pred chvíľkou kolegyňa predstavila ako pozmeňujúci návrh, dovolím si vysvetliť jeho obsah. Je tam jemná zmena voči tomu, čo sme prezentovali na tlačovej konferencii, práve preto, že sa to rokovanie naťahovalo, nechceli sme dostať pani prezidentku pod tlak, že jej tam nebude zostávať tá zákonná 15-dňová lehota na posúdenie, aj keď pevne verím, že v Prezidentskom paláci tento návrh zákona bude podpísaný obratom, lebo zase až taký komplikovaný nie je na to, aby sa študoval niekoľko dní, a, božechráň, dva týždne. Napriek tomu sme považovali za slušné ten termín predložiť tak, aby ani teoretická kritika Prezidentského paláca voči návrhu nebola. Preto termín, ktorý bol komunikovaný, že do Vianoc, sme posunuli do konca roka, na 31. decembra. Čiže o čom ten návrh presne hovorí, čo kolegyňa Mierna predložila, je, že presne, ako bolo komunikované, tí ľudia, ktorí už doteraz sú zaočkovaní treťou dávkou, 300 eur automaticky majú nárok a ich dostanú. Tí, ktorí sú zatiaľ zaočkovaní druhou dávkou a môžu sa už očkovať treťou dávkou, tak keď do konca roka sa minimálne zaregistrujú na očkovanie treťou dávkou a následne do 15. januára toto očkovanie absolvujú, budú mať nárok na 300 eur finančnú pomoc. Tí ľudia, ktorí majú prvú dávku a druhú dávku, absolvovali od 30. júna do konca tohto roku, čiže buď absolvovali, alebo ešte len absolvujú do 31., pardon, do 31. decembra. Ale ešte raz, tí, ktorí od 30. júna už druhú dávku majú alebo do 31. decembra sa minimálne registrujú a do 15. januára ju absolvujú, tak tí budú mať nárok na 200 eur. Prečo je tu táto kategória? To sú ľudia, ktorí síce majú prvú dávku, ale ešte nemôžu ísť na tretiu dávku, povedzme si, lebo plynie im tá... majú druhú dávku, pardon, ale ešte nemôžu ísť na tretiu, lebo ešte je tam odstup tých 6 mesiacov. Ďalšia skupina je ľudí, tí, ktorí nemali doteraz žiadnu dávku, tak ak sa od 25. novembra, ten 25. november, ten dátum preto, lebo vtedy to bolo prvýkrát nejak tak komunikované, takže odvtedy sa im to ráta. Ak sa od 25. novembra do 31. decembra zaočkovali prvou, tak majú nárok na 200 eur. A tí, ľudia, ktorí, je tam samostatná kategória v prípade jednodávkovej očkovacej látky, a to je Janssenu, čiže v prípade Janssena, ak do 31. decembra sú zaočkovaní jednou dávkou jednodávkovej, teda očkovacej látky Janssen, tak získajú odmenu 200 eur až vtedy, keď absolvujú preočkovanie do 1. marca budúceho roku. To je z dôvodu toho, že už verejne aj štúdie sú známe, kde veľmi prudko klesá účinnosť tejto vakcíny. A už viaceré krajiny pristúpili k povinnému preočkovaniu už po dvoch mesiacoch v prípade jednodávkovej očkovacej látky Janssen. Vieme, že Rakúsko od Nového roka aj očkovanie Janssenom vôbec už nebude uznávať a ľudia musia byť preočkovaní, ak chcú do Rakúska ísť. To znamená, je to, je to v súlade s novými poznatkami, preto táto samostatná kategória. Čiže áno, ľudia, ktorí či už absolvovali očkovanie Janssenom, alebo absolvujú do konca roku, budú potrebovať preočkovanie do konca, de facto februára. Čiže tieto také spresňujúce zmeny, ale presne v súlade s tým, ako bolo komunikované. Najdôležitejšia zmena – posun termínu, že registrovať sa ľudia môžu až do konca tohto roku, do 31. 12., ale všetko ostatné viac-menej zostáva zachované a potom malá zmena v prípade Janssena. Zmena v prospech tých ľudí, ktorí budú zaočkovaní, aby naozaj boli chránení. A ešte dovoľte pár viet na koniec, alebo možno si dovolím jeden citát, prepáčte. Keď sa niektorí ľudia pýtali a spochybňovali, že na základe čoho, akože kto povedal, že vlastne takéto niečo je správne alebo postupovať, postupovať týmto smerom je správne, tak si dovolím citát z článku Útvaru hodnoty za peniaze ešte z 31. mája tohto roku, ešte z 31. mája, čiže ešte aj pred očkovacou lotériou, aj pred týmto rozhodnutím. Nadpis článku – Očkovanie je najvyššia hodnota za peniaze, a citácia, podnadpis – Štát musí zvýšiť motivácie: „Niektorí odborníci odporúčajú finančnú odmenu pre všetkých ľudí, ktorí sa dajú zaočkovať. Prestížni ekonómovia ako Mankiw alebo Litan hovoria, že najlepšia možnosť, ako vytvoriť pozitívnu motiváciu pre ľudí, je zaplatiť im. Podľa štúdie U.C.L.A.“ (alebo jú-sí-el-ej), „môže príspevok 100 dolárov výrazne zvýšiť ochotu dať sa zaočkovať. Až 34 % nezaočkovaných respondentov povedalo, že keby dostali príspevok, pravdepodobne by sa dali zaočkovať. Podobný efekt sa dal pozorovať aj pri 50 dolároch, tam to bolo 31 % ľudí, a 25 dolároch, tam to bolo 28 % ľudí. Niektoré štáty už s podobnou intervenciou experimentujú, napríklad Maryland dáva štátnym zamestnancom 100 dolárov. Srbsko je prvou európskou krajinou, ktorá ponúka 25 dolárov každému, kto bude do konca mája zaočkovaný. Niektoré štáty a súkromné spoločnosti ponúkajú menej tradičné odmeny za očkovanie. Ohio, New York, Maryland a Oregon ponúkajú vakcíny ako lístok do lotérie. Prvé odhady naznačujú, že lotéria v Oregone pomáha zvýšiť zaočkovanie“ a tak ďalej a tak ďalej. Ak budete hľadať možno iné motivácie alebo iné argumentácie a nebudete pozerať na to, kto tento návrh predkladá, tak určite nájdete dostatok faktov a dôkazov o tom, že motivácia tohto typu zaberá. A ako som teda citoval z článku Útvaru hodnoty za peniaze, ktorý teda pracuje na ministerstve financií, ešte z mája tohto roku, aj oni hovorili o tom, že je to jedna z legitímnych ciest. Ten istý Útvar hodnoty za peniaze ocenil hodnotu, spoločenskú hodnotu očkovania seniora nad 60 rokov v priemere na 12 700 eur. Preto hovorím v priemere, lebo, samozrejme, že čím starší človek, tak tá spoločenská hodnota očkovania rastie, čím, čím mladší človek po 60, tak, tak jemne klesá. Som veľmi rád, že nakoniec sme v koalícii dokázali nájsť tento kompromis. Som veľmi rád, že aj strana SaS ustúpila v odmietaní motivácie za očkovanie. Myslím si, že je to správna vec, a dovolím si aj z tohto miesta uzatvoriť verejnú stávku so všetkými tými mudrlantami, komentátormi, ktorí spochybňovali, opľúvali toto riešenie, či už 500 eur, alebo 300 eur, a ktorí hovoria, že to vôbec fungovať nebude. Zaočkujú sa len tí, čo sa zaočkovať chceli, a finančné motivácie na ľudí nefungujú, tak z tohto miesta s nimi chcem uzatvoriť a takto uzatváram verejnú stávku, dúfam, že sa potom k nej alebo k tým svojim názorom prihlásia, že sa zaočkuje výrazne viac ľudí, ako to, čo hovoríte vy, že je maximum, a kde hovoríte o tom, že vlastne 50,9 % ľudí z dôchodcov, ktorí sú zaočkovaní dvomi dávkami, sú ochotní sa zaočkovať treťou dávku a finančná motivácia s týmito ľuďmi nepohne. Ja pevne verím, že zaočkujeme výrazne viac jako polovičku ľudí, čo už dnes sú zaočkovaní teda dvomi dávkami, čiže nebudete mať pravdu. A rovnako verím tomu, že nebudete mať pravdu ani v tom, že nepohneme s očkovaním dodnes nezaočkovaných dôchodcov. Tam aj Útvar hodnoty za peniaze alebo jeden ekonóm z Útvaru hodnoty za peniaze kvantifikoval ten počet nových ľudí, ktorých by sme mali získať pre očkovanie, aby táto investícia bola návratná. A to kvantifikoval pri 500 eurách, o ktorých sme hovorili, tak predpokladám, o tých 40 % tak kvantifikácia bude teraz nižšia. A tam hovoril to rozpätie, že potrebujeme na základe tejto operácie získať, aby to bolo pre štát niečo, čo sa oplatí, od 18- do 26-tisíc zaočkovaných ľudí. Keďže vieme, že pri ľuďoch, ktorí absolvovali dve dávky očkovania, a čím starší človek, tým rýchlejšie účinnosť klesá, predpokladám, že aj títo preočkovaní ľudia treťou dávkou majú v očiach týchto ekonómov rovnakú spoločenskú hodnotu zaočkovania. Trúfnem si povedať, že dokážeme touto operáciou získať rádovo viacej ľudí ako 18- alebo 26-tisíc ľudí, ktorých vypočítali pri 500-eurovom odmeňovaní alebo motivovaní. Skôr si myslím, že tie počty budeme rátať na státisíce, a nie na desiatky tisíc ľudí. Áno, riskujem tým, čo teraz hovorím, ale jednoducho verím, že sme urobili správny krok. Verím, že sme urobili správny krok na ochranu, alebo urobíme o 11.00 hod., urobíte (povedané so smiechom), aby som bol úplne presný, správny krok na ochranu najzraniteľnejších ľudí na zmiernenie stresu v nemocniciach, veľmi efektívny a nevyhnutný krok v čase nástupu omikronu a urobíme zároveň veľmi efektívny krok na ušetrenie verejných financií v štátnej kase, lebo investovať teraz do vyššej zaočkovanosti ľudí, ktorí následne by nám zapĺňali nemocnice, ktorí by spôsobovali lockdowny a uzatváranie ekonomiky, zatváranie škôl by malo nedozierne následky v rádovo vyšších sumách, preto si myslím, že je omnoho lepšie investovať teraz, jako potom splácať mnohonásobne vyššie škody. Ďakujem všetkým, čo sa do rozpravy zapojili. Verím, že robíme dobré rozhodnutie. Síce úplne v poslednej chvíli a trošku chytáme zajaca za chvost, ale verím, že ho chytíme a zachránime spoločne tisíce ľudských životov, miliardy eur vo verejnom rozpočte a kopu, kopu, kopu nervov a zúfalstva zdravotných sestier, sanitárov a lekárov v nemocniciach. Ďakujem veľmi pekne.